text: Hulk er på plads i Ribe-Esbjerg
  21 september 2015 kl. 09.59
  Den tidligere landsholdsspiller i håndbold Kasper Nielsen har skrevet kontrakt med Ribe-Esbjerg HH.
  Den tidligere landsholdsspiller Kasper Nielsen er ny spiller i Ribe-Esbjerg HH. Her skal ”Hulk”, som Kasper Nielsen bliver kaldt, blandt andet øse ud af sin store erfaring til klubbens unge spillere. Og sportschef Sune Agerschou er meget begejstret for den nye spiller.
  - Med et CV, som blandt meget andet tæller et Europamesterskab med landsholdet og talrige danske mesterskaber med GOG, er det uden sammenligning det største navn, vi har haft i klubben. Ubetinget, siger Sune Agerschou i en pressemeddelelse.
  Også Kasper Nielsen glæder sig til at spille håndbold igen, da han har været kontraktløs siden sidste sæsons afslutning.
  - I bund og grund vil jeg bare rigtig gerne spille håndbold. Efter den snak jeg har haft med Sune (Agerschou. red) og Claus (Uhrenholt, cheftræner. red.) og deres ide om, at de kunne bruge mig og mine erfaringer, vil jeg gerne være med i REHH, siger Kasper Nielsen i pressemeddelelsen.
  Kasper Nielsen kommer til at spille med nummer 75 på ryggen.
  
  